Diari Oficial de la Generalitat Valenciana


Sumari del DOGV 9901, del 25-07-2024 (2024/7601)

DECRET 91/2024, de 23 de juliol, del Consell, d'aprovació de l'oferta d'ocupació pública de 2024 per a personal docent no universitari dependent de la Conselleria d'Educació, Cultura, Universitats i Ocupació de la Generalitat Valenciana.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9901

Data del DOGV
:   25-07-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/7601

CVE
:   JQGF-X-6124-9344

Data del document
:   23-07-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Decret

Descriptors 

:   * concurs administratiu
    * personal docent

Dins del marc legislatiu de l'article 70 del Reial decret legislatiu 5/2015, de 30 d'octubre, pel qual s'aprova el text refós de la Llei de l'estatut bàsic de l'empleat públic, l'article 55 de la Llei 4/2021, de 16 d'abril, de la Generalitat, de la funció pública valenciana, establix, en relació amb l'Administració de la Generalitat, que, anualment, el Consell determinarà les necessitats de personal amb consignació pressupostària que no puguen ser cobertes amb els efectius existents o estiguen cobertes pel personal temporal a què es referixen els articles 18.2.a, i 19.5 mitjançant l'aprovació de l'oferta d'ocupació pública, que serà publicada en el *Diari Oficial de la Generalitat Valenciana*.

D'acord amb el que preveu l'article 36 de la Llei 8/2023, de 27 de desembre, de pressupostos de la Generalitat per a l'exercici 2024, i en relació amb això, l'article 20 de la Llei 31/2022, de 30 de desembre, de pressupostos generals de l'Estat per a l'any 2023 (prorrogada en l'exercici 2024 d'acord amb el que establix l'article 134.4 de la Constitució Espanyola i l’article 38 de la Llei 47/2003, de 26 de novembre, general pressupostària), que limiten la incorporació de nou personal en relació amb una taxa de reposició d'efectius que es fixa en un màxim del 120 % per als sectors funcionals considerats prioritaris com és l'Administració educativa, nivell ensenyaments no universitaris, respectant en tot cas les disponibilitats pressupostàries del capítol I del pressupost de gastos.

L'article 55 de la Llei 4/2021, de 16 d'abril, de la Generalitat, de la funció pública valenciana, disposa que, aprovada l'oferta d'ocupació pública, es convocaran, en el termini màxim fixat en esta, els procediments selectius corresponents per a la cobertura de les vacants incloses.

Este decret ha sigut negociat amb les organitzacions sindicals de l'ensenyament representades en la Mesa Sectorial d'Educació, en la reunió de 20 de juny de 2024, d’acord amb el que s'establix en l'article 188.2 m) de la Llei 4/2021, de 16 d'abril, de la Generalitat, de la funció pública valenciana.

Per tot això, en execució de les atribucions previstes en l'article 7 de la Llei 4/2021, de 16 d'abril, de la Generalitat, de la funció pública valenciana, i de conformitat amb l'article 28.c de la Llei 5/1983, de 30 de desembre, de la Generalitat, del Consell, a proposta del conseller d´Educació, Cultura, Universitats i Ocupació, una vegada informat favorablement per la Conselleria d'Hisenda, Economia i Administració Pública i amb la deliberació prèvia del Consell, en la reunió del dia 23 de juliol de 2024,

DECRETE

*Article 1. De l'oferta d'ocupació pública*

De conformitat amb el que es disposa en l'article 55 de la Llei 4/2021, de 16 d'abril, de la Generalitat, de la funció pública valenciana, i en l’article 70 del Reial decret legislatiu 5/2015, de 30 d'octubre, pel qual s'aprova el text refós de la Llei de l'estatut bàsic de l'empleat públic, i l'article 36 de la Llei 8/2023, de 27 de desembre, de pressupostos de la Generalitat per a l'exercici 2024, s'aprova l'oferta d'ocupació pública corresponent a esta anualitat, per a l'àmbit del personal docent no universitari de la Generalitat i referida exclusivament a llocs de treball la gestió dels quals té atribuïda la Direcció General de Personal Docent de la Conselleria d´Educació, Cultura, Universitats i Ocupació.

*Article 2. Contingut de l'oferta*

La present oferta d'ocupació pública docent inclou 1.607 places corresponents al torn d'ingrés lliure detallades en l'annex I.

*Article 3. Convocatòria*

El procés selectiu derivat d'esta oferta d'ocupació pública serà convocat per la Conselleria d´Educació, Cultura, Universitats i Ocupació d’acord amb el que es disposa en l'article 55 de la Llei 4/2021, de 16 d'abril, de la Generalitat, de la funció pública valenciana, i altres disposicions que siguen aplicables.

*Article 4. Reserva per a persones amb diversitat funcional*

1. En compliment del que es disposa en l'article 64 de la Llei 4/2021, de 16 d'abril, de la Generalitat, de la funció pública valenciana, es reserva un contingent no inferior al 10 % de les vacants per a ser cobertes entre persones amb discapacitat o diversitat funcional, considerant com a tals les definides en la legislació bàsica estatal sobre drets de les persones amb discapacitat o diversitat funcional, sempre que superen els processos selectius en la modalitat que s'establisca per tipus de discapacitat i acrediten el seu grau de discapacitat i la compatibilitat amb l'exercici de les tasques.

2. La reserva a què es referix l'apartat anterior es desglossa, d'acord amb el que es preveu en el citat precepte, de la manera següent:

a) un mínim del 5 % de les places oferides es reservaran per a ser cobertes per persones que acrediten discapacitat intel·lectual o malaltia mental, reservant un percentatge específic del 3 % per a persones amb discapacitat intel·lectual i un 2 % per a persones amb malaltia mental que acrediten un grau de discapacitat igual o superior al 33 %.

b) i la resta de les places, és a dir, el 5 % restant, es reservaran per a persones que acrediten qualsevol altre tipus de discapacitat o diversitat funcional.

3. Les proves selectives destinades a persones amb diversitat funcional tindran idèntic contingut que les establides per a la resta de les persones aspirants, sense perjuí de les adaptacions i els ajustos raonables necessaris de temps i mitjans per a la seua realització, per a assegurar que les persones amb diversitat funcional participen en condicions d'igualtat.

4. L'opció a llocs reservats haurà de formular-se en la sol·licitud de participació en les convocatòries, la qual cosa haurà de ser indicat expressament en estes.

DISPOSICIÓ ADDICIONAL

*Única*

Els cossos objecte de la present oferta, així com les places oferides podran ser objecte d'ampliació si, en el marc de la normativa bàsica estatal i mitjançant els corresponents acords amb les organitzacions sindicals, s'aprovaren nous acords per al desenvolupament de les ofertes d'ocupació pública i/o plans d'estabilitat en l'ocupació pública, i en este cas s'estarà als criteris i previsions que s'establisquen en estos.

DISPOSICIONS FINALS

*Primera. Inalterabilitat dels llocs de treball*

Els llocs de treball inclosos en la present oferta d'ocupació pública no podran patir cap modificació en la seua classificació fins després d'haver-se realitzat les corresponents proves selectives i la provisió dels corresponents llocs de treball.

*Segona. Desenvolupament*

Es faculta la persona titular de la conselleria competent en educació perquè dicte totes les disposicions que requerisca el compliment i execució d'este decret.

*Tercera. Efectes*

El present decret entrarà en vigor l'endemà de la seua publicació en el *Diari Oficial de la Generalitat Valenciana.*

  

València, 23 de juliol de 2024

Carlos Mazón Guixot

President de la Generalitat

José Antonio Rovira Jover

Conseller d'Educació, Cultura, Universitats i Ocupació

Esta disposició conté annexos. Consulteu-ne la versió en PDF.